છેક પેટા છાવણીઓ બની ત્યારથી એવું બનતું આવ્યું હતું, કે દરેક છાવણીની અંદર ગુલામ કેદીઓની તાકાતનો મહત્તમ ઉપયોગ કરવામાં આવતો હોવાના પૂરાવા આપવા પડતા હતા. તેમને સતત પ્રવૃત્ત રાખવામાં આવે છે કે નહીં તેની ખાતરી કરવા માટે પૈતૃક છાવણીના કે પછી અન્ય મોટી છાવણીના ઉચ્ચ અધિકારીઓ પેટા છાવણીની મુલાકાતે આવી ચડતા હતા. એમેલિયાની મુલાકાતે પ્લાઝોવમાંથી કયો ઉચ્ચાધિકારી આવતો હશે તેની તો કોઈ સ્પષ્ટ જાણકારી નથી મળતી, પરંતુ કેટલાક કેદીઓ અને ઓસ્કરના પોતાના કહેવા પ્રમાણે એમોન ગેટે એમાંનો એક હતો. એ જો ગેટે ન હોય, તો લેઓ જોહ્‌ન કે શિડ્ટ હોય! અથવા તો જોસેફ ન્યૂસ્કલ નામનો ગેટેનો આશ્રિત પણ હોય! દૃષ્ટાંત પૂરું પાડી શકાય એ હદે કેદીઓની તાકાતને સંપૂર્ણ રીતે કાર્યાન્વિત કરવાની બાબતે આ બધામાંથી કોઈનું પણ એક નામ આપી દેવામાં આવે, તો પણ એ અન્યાયપૂર્ણ લેખાય તેમ ન હતું! કારણ કે પ્લાઝોવમાં ભરવામાં આવી રહેલાં ક્રૂર અને વખોડી નાખવા જેવાં પગલાંના ઇતિહાસ સાથે આ બધા જ લોકો ક્યાંકને ક્યાંક સંકળાયેલા હતા! અને એ દિવસે એમેલિયાનું નિરીક્ષણ કરવા આવેલા એ જર્મનોને લાગ્યું, કે લામુસ નામનો એક કેદી ફેક્ટરીના મેદાનમાં ગાડું બહુ ધીમે-ધીમે ખેંચી રહ્યો હતો. આગળ જતાં ઓસ્કરે એવી સ્પષ્ટતા કરી હતી કે એ દિવસે એમોન ગેટે પોતે જ ત્યાં હાજર હતો, અને લામુસને ધીમે-ધીમે ગાડું ખેંચતો જોઈને, તેણે જ લામુસને ગ્રન નામના એક યુવાન અધિકારીને હવાલે કરી દીધો હતો. ભૂતપૂર્વ કુસ્તીબાજ ગ્રન એમોનનો પાલતુ બોડીગાર્ડ હતો. લામસને મોતને ઘાટ ઊતારી દેવાનો હુકમ ગ્રનને આપી દેવામાં આવ્યો હતો.